CELEX: E2020J0001
Language: da
Date: 2021-02-09 00:00:00
Title: Domstolens dom af 9. februar 2021 i sag E-1/20 Kerim mod den norske regering ved udlændingestyrelsen (Utlendingsnemnda) (Fri bevægelighed — direktiv 2004/38/EF — misbrug – proformaægteskaber — afledte rettigheder for tredjelandsstatsborgere) 2021/C 245/15

24.6.2021   
            
            
               DA
            
            
               Den Europæiske Unions Tidende
            
            
               C 245/19
            
         
      DOMSTOLENS DOM
      af 9. februar 2021
      i sag E-1/20
      Kerim mod den norske regering ved udlændingestyrelsen (Utlendingsnemnda)
      
         
            (Fri bevægelighed — direktiv 2004/38/EF — misbrug – proformaægteskaber — afledte rettigheder for tredjelandsstatsborgere)
         
      
      (2021/C 245/15)
      I sag E-1/20, Kerim mod den norske regering ved udlændingestyrelsen (Utlendingsnemnda), hvori Norges Høyesterett har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2004/38/EF af 29. april 2004 om unionsborgeres og deres familiemedlemmers ret til at færdes og opholde sig frit på medlemsstaternes område, om ændring af forordning (EF) nr. 1612/68 og om ophævelse af direktiv 64/221/EØF, 68/360/EØF, 72/194/EØF, 73/148/EØF, 75/34/EØF, 75/35/EØF, 90/364/EØF, 90/365/EØF og 93/96/EØF, og navnlig af direktivets artikel 7, stk. 1, litra b), sammenholdt med artikel 7, stk. 2, og artikel 35, har domstolen, sammensat af præsidenten Páll Hreinsson (refererende dommer) og dommerne Per Christiansen og Bernd Hammermann, afsagt dom den 9. februar 2021. Domskonklusionen lyder således:
      
                  1.
               
               
                  Med henblik på at afgøre, om der foreligger et proformaægteskab som omhandlet i artikel 35 i Europa-Parlamentets og Rådets direktiv 2004/38/EF af 29. april 2004 om unionsborgeres og deres familiemedlemmers ret til at færdes og opholde sig frit på medlemsstaternes område, skal de nationale myndigheder under omstændigheder, hvor der hersker begrundet tvivl om, hvorvidt det pågældende ægteskab faktisk er reelt, på grundlag af en konkret vurdering kunne fastslå, at mindst én af ægtefællerne i det væsentlige har indgået det med henblik på uretmæssigt at opnå ret til fri bevægelighed og ophold for den af ægtefællerne, der er tredjelandsstatsborger, fremfor ud fra et ønske om at indgå et reelt ægteskab.
               
            
                  2.
               
               
                  Med henblik på at afgøre, om der foreligger et proformaægteskab som omhandlet i artikel 35 i direktiv 2004/38 under omstændigheder, hvor der hersker begrundet tvivl om, hvorvidt det pågældende ægteskab faktisk er reelt, skal de faktiske omstændigheder fastlægges og bedømmes i deres helhed, hvilket omfatter hensyntagen til en EØS-statsborgers subjektive hensigt ved indgåelsen af ægteskab med en tredjelandsstatsborger.